KIRJALLINEN KYSYMYS E-1401/02 esittäjä(t): Daniela Raschhofer (NI) komissiolle. Henkisesti jälkeenjääneiden aikuisten tilanne jäsenvaltioissa.



Virallinen lehti nro 137 E , 12/06/2003 s. 0004 - 0005



KIRJALLINEN KYSYMYS E-1401/02 esittäjä(t): Daniela Raschhofer (NI) komissiolle (15. toukokuuta 2002) Aihe: Henkisesti jälkeenjääneiden aikuisten tilanne jäsenvaltioissa European Association of Societes of Persons with Intellectual Disability and their Families -yhdistyksen (lyhyesti Inclusion Europe) mukaan henkisesti jälkeenjääneiden aikuisten tilanne tulevissa jäsenvaltioissa on huolestuttava. Henkisesti jälkeenjääneiden lasten tilanne on kommunistihallituksen kaatumisen jälkeen hiukan parantunut, mutta aikuisten osalta tilanteen paranemista ei valitettavasti ole havaittavissa. Arveluttavaa on myös, että komissio ei käsittele tätä asiaa liittymisvalmistelujen edistymistä koskevissa kertomuksissaan. Romaniaa koskevassa kertomuksessa mainitaan tosin lyhyesti vammautuneiden lasten tilanne. Komissiota pyydetään vastaamaan seuraaviin kysymyksiin: 1. Tietääkö komissio henkisesti jälkeenjääneiden aikuisten ongelmista tulevissa jäsenvaltioissa? 2. Jos tietää, miksi se ei ole käsitellyt niitä edistymistä koskevissa kertomuksissaan. 3. Aikooko komissio saattaa nämä ongelmat yleiseen tietoisuuteen ja ehdokasvaltioiden hallitusten tietoon? 4. Pitääkö komissio henkisesti jälkeenjääneiden aikuisten tilanteen parantamista ehdokasvaltioissa välttämättömänä? 5. Jos pitää, miten heidän tilannettaan komission mielestä voitaisiin parantaa. Günter Verheugenin komission puolesta antama vastaus (3. heinäkuuta 2002) 1. EU:n jäsenyyden ehdoissa vaaditaan, että ehdokasvaltiot täyttävät Kööpenhaminan arviointiperusteet ja ottavat yhteisön säännöstön kokonaisuudessaan osaksi lainsäädäntöään ja panevat sen täytäntöön. Henkisesti jälkeenjääneiden ihmisten oikeudet ovat osa ihmisoikeuksia, ja komissio on sitoutunut ottamaan nämä oikeudet huomioon laajenemisprosessin yhteydessä. Vammaisten elinolojen parantaminen ja syrjimättömyys ovat myös unionin perusoikeuskirjan periaatteiden mukaisia (21 ja 26 artikla). 2. Bulgarian, Latvian, Liettuan, Romanian, Slovakian, Slovenian, Tekin, Unkarin ja Viron vuoden 2001 edistymistä koskevissa kertomuksissa viitattiin vammaisten yleisesti kohtaamiin ongelmiin, sekä useimmissa tapauksissa tähdennettiin sitä, että huomattavaa edistystä on vielä tapahduttava. 3. Komission tavoitteena on lisätä ehdokasmaiden kansalaisten ja hallitusten tietoisuutta kyseisistä ongelmista. Komissio toivookin, että Euroopan vammaisten teemavuotta 2003 vietetään Euroopassa myös laajemmalti. Ehdokasmaita rohkaistaan viettämään teemavuotta sekä järjestämään kansallista toimintaa. Tarvittavia järjestelyjä on myös tehty, jotta ehdokasmaat voivat osallistua yhteisön syrjinnän vastaiseen ohjelmaan, joka muun muassa edistää toimenpiteitä vammaisuuteen perustuvan syrjinnän torjumiseksi. Liittymisneuvotteluiden yhteydessä komissio jatkaa syrjinnän torjuntaa koskevien valmisteluiden seuraamista ja tukemista. Komissio käynnistää tutkimuksen, jolla selvitetään ehdokasmaiden kansallisen lainsäädännön määräyksiä vammaisuuteen perustuvasta syrjinnästä. 4. Komissio uskoo, että vammaisten, mukaan luettuna henkisesti jälkeenjääneiden aikuisten, tilanteen parantaminen on välttämätöntä tulevissa jäsenvaltioissa, mutta haluaa myös huomauttaa, että parannukset ovat tarpeen myös nykyisissä jäsenvaltioissa. 5. Tilanteen parantaminen edellyttää koordinoitujen ja integroitujen politiikkojen ja strategioiden kehittämistä ehdokasmaissa. Se vaatii erityisesti sosiaaliturvajärjestelmän parantamista, vammaisten huomioonottamista kaikilla oleellisilla politiikan muotoilun tasoilla, perusteellisen, syrjinnänvastaisen lainsäädännön luomista, yleistä tietoisuutta sekä yhteisön tukea.